Bedkassie | Bileam se Donkie
Category Archives: Bedkassie
Tyd vir ‘n ou liefde…
Posted on November 14, 2011 by Ewald Schmidt
Ek het moed bymekaar geskraap en Pastoriemoeder vir ‘n kuier na skoonma toe gevat. Ek was laas daar met Skoonpa se begrafnis in Februarie, en ‘n mens moet darem in die skoonfamilie ook jou kant probeer bring…
Op pad na die kuier toe het ons darem eers vir ‘n slag by Reader’s Warehouse gestop. En ek het dit nou geniet! Die een boek waarvoor ek al lankal wag, is uiteindelik geskryf, en alreeds goedkoper op die rak. Nelson de Mille se “The Lion”- die opvolg op “The Lion’s Game…”. Ek is destyds ook meegevoer deur die reeks van Tom Hanks en Stephen Spielberg- “Band of Brothers”. Dit is uitstekend nagevors en saamgestel deur Stephen Ambrose, en vir net R40 op die rak. Verder was daar ‘n kompilasie van twee boeke van Jack Coughlin, Kill Zone en Dead Shot. Couglin was self ‘n Marine Sniper, en ken die wetenskap van skerpskutter wees baie goed.
Na aandete Vrydagaand het ek weggespring met Band of Brothers. Ek kan nie onthou hoe laat ek gaan slaap het nie, maar het Saterdag oggend vinnig die boek klaargemaak. Toe het ek gaan karre en motorfietse kyk. Sommer weer heimwee in my hart gekry- by Piet Spoed se Bikewinkel staan daar tans ‘n 2000 model BMW R1100 RT met panniers, topboks met rugleuning vir die passasier, net 82000 km op, vir R49 000. En ek het daar gestaan en sommetjies maak- as ek nou die fiets koop, en dan vir ou Huisbesoek so R25000 kan kry… Telkens spring die studies van Matriekmerrie weer in die gedagtes op, en smoor alle drome van ander voertuie dadelik in die kiem.
Saterdag na middagete het ek weggespring met The Lion. Nelson de Mille op sy beste is iemand wie ek nie kan neersit nie. Ek hou van sy sarkastiese helde, ek geniet sy humor, en hy handhaaf ‘n uitstekende spanningslyn reg deur die boek. So is ek met The Lion besig gewees tot die laaste bladsy laat Saterdagaand.
Sondagoggend het Pastoriemoeder terugbestuur. En ek het lekker gesit en lees aan Kill Zone in die kar op pad terug huis toe.
Ek het baie lanklaas drie boeke oor ‘n naweek kon lees. Dit bly een van my oudstye liefdes in my lewe. Dit was vir my baie ontspannend, en Pastoriemoeder en skoonma kon lekker gesels en grappies maak terwyl hulle sit en tee drink op die stoep.
Gisteraand was hier uiteindelik ‘n heerlike donderstorm gewees, en vanoggend is die lug die mooiste blou.
Maar nou lê daar ‘n week van Epidermiese proporsies voor- daar is ‘n hoop werk wat wag- ietsie kleins soos die omgeegroep materiaal vir die eerste ses maande wat al verlede week klaar moes gewees.
Maar nou stap ‘n goeie vriend en kollega hier by my studeerkamer in- een van dié wat my so bekommerd gehad het verlede week. Gaan nou met hom kuier. Sterkte vir jou week, hoop so nou en dan duik daar iets lekkers op, en gebeur daar iets wat jou asem wegslaan van mooi.
Posted in Bedkassie
Op my bedkassie
Posted on Julie 26, 2011 by Ewald Schmidt
Leon von Moltke het seker weer iets hier begin…
Ek het mos maar ‘n deurmekaar dag vandag, en ek voel ook nou ook nie heeltemal so 10-4 nie. Toe het ek eers gewonder of daar in my chaos ‘n bedkassie is. Ek het een opgespoor langs my bed. As ‘n argeoloog en sielkundige nou oor 2000 jaar hierdie kassie moes opgrawe, soos daardie ruïnes van Pompeye, dan wonder ek wat sou hulle van hierdie fonds maak?
Die bedkassie is van Oregon Pine, en bo-op is ‘n lampie van ysterwerk en gevlegde gras. Bo-op lê: Twee van my Swiss Army knives, 2 Casio G Shock Horlosies. Twee penne.
In die laai is ‘n K-Bar militêre mes, my Petzl koplamp en ‘n ander flits. Daar is batterylaaiers en muntstukke, adaptors van goed wat ek nie meer het nie, my hartmonitorband vir fietsry… En ‘n klompie los 9 mm patrone…
Boonste rakkie: Blackstock se “Eiland van Toevlug” (geleende boek, vervelig…) Isak Burger se “Seisoene, Storms en Woestyne” (baie goed.) Dolf de Roos se “Real Estate Riches” (Yeah right!) Max Lucado se “Op God se Aambeeld”- lank gelede gelees… Die Kerkorde (ek het gewonder waar hy is vir maande…) Bill Hybels se “Courageous Leadership”. John Freeman se “ Taking Great Photographs” So dikke van Flanagan & Finger oor “About everything a Manager needs to Know”… Joyce Meyer se “Wen die Stryd om jou gedagtes”, George Barna se “How to Increase giving in your Church”, Floris Knouwd se “Hoe kies ek ‘n lewensmaat”, Neil Anderson se “A Way of escape” En Phil McGraw se “Self Matters”
Onderste rakkie: Patrick Holford se “Optimum Nutrition Bible” (onoopgemaak), Dr Peter Tyrer “Spanning” (baie oud) National Geographic se kaart van “The Gulf of Mexico, layers of Life” en ook “Great Migrations” Die Eenjaarbybel (Nuwe Testament) Dietrich Bonhoeffer se “The Cost of Discipleship” (uitstekende boek!) Nancy Gardiner se “Maak tuin in houers”, David Gatward se “Some Churches do ‘ave them…” (humoristies) Neil Anderson se “Bevryding van Vrees” Car Magazine- Februarie 2011 uitgawe, Rick Warren se “Purpose Driven Church” en Robert Schuller se “Life is not fair, but God is good…”
Dis nie noodwendig die beste boeke ooit nie, dis net deel van honderde boeke op die rak, en hulle is op die oomblik toevallig in my bedkassie. Enkeles van hulle sou daar bly as ek my heel beste boeke ooit moes kies, baie ander sou bykom, en die meeste van hierdie keuse sou ook weer terug studeerkamer toe gaan. Ek is net te lui…
Wat maak julle uit van hierdie versameling, en wat sê dit onbewustelik? En wat is in jou bedkassie?